**ULKOMINISTERIÖ Muistio, 22.3.2020**

Minna-Kaisa Liukko, Juha Toivola

**ASIA: EHDOTUS ULKOMINISTERIÖN ASETUKSEKSI ULKOASIAINHALLINNON MAKSUISTA**

1. **Tausta**

Ulkoministeriön asetus ulkoasiainhallinnon suoritteiden maksuista (377/2014) on annettu vuonna 2014. Tässä asetuksessa säädetään ulkoministeriön, Suomen ulkomaan edustukseen kuuluvien diplomaattisten edustustojen ja konsuliedustustojen (edustusto) suoritteiden maksuista siltä osin kuin niistä ei ole säädetty muualla laissa, muissa valtion maksuperustelain (150/1992) perusteella annetuissa ministeriön asetuksissa tai EU-lainsäädännössä. Lisäksi asetusta sovelletaan kunniakonsulaatteihin niiden tuottamien julkisoikeudellisten suoritteiden osalta. Asetus on määräaikainen ja sen voimassaolo päättyy vuoden 2021 lopussa. Asetusta on sen voimaantulon jälkeen muutettu viisi kertaa.

Valtion maksuperustelain (150/1992) 6 §:n 1 momentin mukaan julkisoikeudellisesta suoritteesta perittävän maksun tulee vastata suoritteen tuottamisesta aiheutuvien kokonaiskustannusten määrää (omakustannusarvo). Pykälän 2 momentin mukaan yhden tai useamman viranomaisen saman laatuisista suoritteista voidaan määrätä saman suuruinen maksu silloinkin, kun suoritteen tuottamisesta aiheutuvat kustannukset poikkeavat toisistaan. Tällaisen kiinteän maksun suuruutta määrättäessä on otettava huomioon suoritteiden keskimääräinen kokonaiskustannus.

Valtion maksuperustelain 6 §:n 3 momentin mukaan maksu voidaan määrätä perittäväksi yleisesti suoritteen omakustannusarvoa alempana tai jättää kokonaan perimättä, jos siihen terveyden- ja sairaanhoitoon, muihin sosiaalisiin tarkoituksiin, oikeudenhoitoon, ympäristönsuojeluun, koulutustoimintaan tai yleiseen kulttuuritoimintaan liittyvistä tai näihin verrattavista syistä on perusteltua syytä. Erityisestä syystä maksu voidaan määrätä tietyltä ryhmältä perittäväksi suoritteen omakustannusarvoa alempana tai jättää kokonaan perimättä. Erityisestä syystä maksu, joka muuten määrättäisiin suoritteen omakustannusarvoa vastaavaksi, saadaan määrätä tätä korkeammaksi.

Valtion maksuperustelain 7 §:n 1 momentin nojalla muiden kuin 6 §:ssä tarkoitettujen suoritteiden hinnoista päätetään liiketaloudellisin perustein.

Valtion maksuperustelain 8 §:n 2 momentin mukaan asianomainen ministeriö päättää, mitkä hallinnonalan viranomaisten suoritteet tai suoriteryhmät ovat maksullisia ja mistä suoritteista maksu määrätään omakustannusarvon perusteella sekä mitkä suoritteet hinnoitellaan liiketaloudellisin perustein. Ministeriö päättää myös maksuperustelaissa tarkoitetuista kiinteistä maksuista sekä siitä, mistä suoritteista, millä laissa mainitulla perusteella ja miten maksun suuruus voidaan määrätä omakustannusarvosta poiketen.

Oleskelulupahakemukset jätetään ulkomaalaislain 60 §:n mukaan ulkomailla Suomen edustustoon, toisen Schengen-maan edustustoon tai ulkoiselle palveluntarjoajalle. Suomessa hakemus jätetään Maahanmuuttovirastolle. Hakemuksen vireille tulon yhteydessä hakemuksen vastaanottava viranomainen perii hakijalta käsittelymaksun ja kirjaa hakemuksen tiedot ulkomaalaisrekisteriin.

1. **Keskeinen sisältö**

Ehdotetaan säädettäväksi uusi 1.9.2020 voimaantuleva ulkoministeriön asetus ulkoasiainhallinnon suoritteiden maksuista (*jäljempänä asetus*). Asetus olisi voimassa 31.12.2022 saakka. Asetus annettaisiin valtion maksuperustelain (150/1992) 8 §:n ja viranomaisten toiminnan julkisuudesta annetun lain (621/1990) (*jäljempänä julkisuuslaki*) 34 §:n ja konsulipalvelulain (498/1999) nojalla. Asetus korvaisi nykyisen maksuasetuksen.

Uudessa asetuksessa säädettäisiin ulkoasiainhallinnon maksuista lukuun ottamatta oleskelulupamaksuja, kansalaisuusasioiden maksuja sekä viisumimaksuja, joista säädetään muualla laissa, EU-lainsäädännössä tai asetuksessa.

Asetus vastaisi sisällöltään pääosin nykyistä asetusta, mutta siihen tehtäisiin joitakin selventäviä tarkennuksia ja rakenteellisia muutoksia. Maksuasetukseen ehdotetaan tehtäväksi myös lainsäädännön muutoksista johtuvat tarpeelliset tekniset muutokset.

Ehdotuksessa esitetään, että edustustojen väestötietojärjestelmästä annetun valtioneuvoston asetuksen (128/2010) 34 §:ssä tarkoitettujen väestötietoilmoitusten välittäminen muuttuisi maksulliseksi. Edustustot välittävät väestötietoilmoituksia ja niihin liittyviä ulkomaisia asiakirjoja Digi- ja väestötietovirastolle väestötietojärjestelmään rekisteröintiä varten. Tällaisia väestötietoilmoituksia ovat mm. ilmoitus Suomen kansalaisen syntymästä ulkomailla tai ilmoitus Suomen kansalaisen avioliitosta ulkomailla.

Lisäksi asetukseen ehdotetaan muutamia jäljempänä esitettäviä maksutarkistuksia maksuihin. Muutoin asetuksen suoritteiden maksut säilyisivät samoina kuin voimassa olevassa asetuksessa.

Lisäksi asetuksessa ehdotetaan säädettävän julkisuuslain perusteella annettavien suoritteiden maksuista sekä ns. yleisen tietosuoja-asetuksen (EU) 2016/679 nojalla annettujen suoritteiden maksuista.

1. **Asian valmistelu**

Asetus on valmisteltu ulkoministeriössä. Valmistelun aikana on kuultu sidosryhmiä kuten sisäministeriön ja Digi- ja väestötietoviraston edustajia. Asetusehdotus ja siihen liittyvä muistio ovat olleet lausunnolla verkkopalvelussa [www.lausuntopalvelu.fi](http://www.lausuntopalvelu.fi).lausunnot: …..

1. **Voimaantulo**

Asetus on tarkoitettu tulemaan voimaan 1 päivänä syyskuuta 2020

YKSITYISKOHTAISET PERUSTELUT

**1 §**. *Soveltamisala*. Pykälän 1 momentissa säädettäisiin soveltamisalasta. Asetuksessa säädettäisiin ulkoministeriön suoritteiden maksullisuudesta, maksuperusteista sekä julkisoikeudellisista suoritteista perittävistä maksuista siltä osin kuin niistä ei ole säädetty muualla laissa, muissa valtion maksuperustelain (150/1992) perusteella annetuissa ministeriön asetuksissa tai EU-lainsäädännössä.

Maksuasetuksessa ei säädettäisi viisumeiden maksuista, koska niistä säädetään ulkomaalaislaissa ja EU-lainsäädännössä. Maksuasetuksessa ei myöskään säädettäisi oleskelulupamaksuista eikä kansalaisuusasioiden maksuista, koska sisäministeriön toimialaan kuuluvina suoritteina niistä säädetään sisäministeriön asetuksessa Maahanmuuttoviraston maksuista. Tällä hetkellä voimassa oleva sisäministeriön asetus Maahanmuuttoviraston maksuista (1457/2019) on tullut voimaan 1.1.2020. Kyseinen sisäministeriön maksuasetus annetaan vuosittain.

Pykälän 2 momentissa esitetään säädettäväksi selvyyden vuoksi siitä, että asetusta sovellettaisiin kuitenkin sellaisiin valtion maksuperustelain (150/1992) 6 §:n 2 momentissa tarkoitettuihin ulkoministeriön suoritteisiin, jotka ovat muiden viranomaisten kanssa saman laatuisia ja joista ulkoministeriö perii liitteenä olevan maksutaulukon mukaisen kiinteän maksun. Tällaisia suoritteita ovat esimeriksi Suomen edustuston myöntämä muukalaispassi (ulkomaalaki 301/2004), kiinteistön kaupanvahvistus (kaupanvahvistaja-asetus 958/1996) Suomen kansalaiselle myönnettävä passi (passilaki 671/2006) ja henkilökortti (henkilökorttilaki 663/2016). Lisäksi konsulipalvelulaissa (498/1999) on säädetty edustustojen antamista notaaripalveluista, jotka ovat saman laatuisia suoritteita Digi- ja väestötietoviraston antamien notaaripalvelujen kanssa.

Pykälän 2 momentissa tarkoitettujen suoritteiden maksut perustuvat kunkin suoritteen omakustannusarvoon, joka määräytyy suoritteiden keskimääräisestä kokonaiskustannuksesta. Ulkoasiainhallinnon suoritteiden osalta maksun määräytymiseen vaikuttaa yleisesti suoritteiden omakustannusarvoa korottavana tekijänä osuudet Suomen edustustojen yhteiskustannuksista, joita ovat muun muassa edustustojen henkilöstökustannukset, koneet ja laitteet, aineet ja tarvikkeet, palvelujen ostot (erityisesti tietoliikenneyhteydet) ja edustustojen tilavuokrat. Tämän vuoksi näiden suoritteiden maksut poikkeavat muiden viranomaisten kanssa saman laatuisten suoritteiden maksuista ja niistä säädettäisiin siten myös ulkoministeriön maksuasetuksessa.

Pykälän 3 momentissa säädettäisiin, että maksuasetusta sovellettaisiin kunniakonsulaattien tuottamiin julkisoikeudellisiin suoritteisiin. Konsulipalvelulain (498/1999) mukaan kunniakonsulit voivat antaa yleistä neuvontaa ja opastusta hädänalaisessa asemassa oleville sekä muita vastaavia konsulipalveluja. He voivat antaa myös notaaripalveluja, jos ulkoministeriö on heidät siihen valtuuttanut.

**2 §.** *Kiinteämaksuiset julkisoikeudelliset suoritteet*. Pykälän 1 momentissa säädettäisiin valtion maksuperustelain 6 §:n 2 momentissa tarkoitetuista julkisoikeudellisista suoritteista, joista ulkoministeriö, edustusto ja kunniakonsulaatti perivät kiinteän maksun. Kiinteät maksut perustuvat kunkin suoritteen omakustannusarvoon, joka määräytyy suoritteiden keskimääräisestä kokonaiskustannuksesta. Kiinteämaksuiset julkisoikeudelliset suoritteet ehdotetaan lueteltavan asetuksen liitteessä olevassa maksutaulukossa.

Pykälän 2 momentissa säädettäisiin hylkäävän päätöksen maksullisuudesta, joka olisi saman suuruinen kuin myönteisestä päätöksestä perittävä maksu, jollei maksutaulukossa ole erikseen säädetty hylkäävälle päätökselle alempaa maksua. Pykälässä tarkoitettu hylkäävä päätös käsittäisi myös ulkoministeriön antamat kielteiset, epäävät tai muulla vastaavalla sanamuodolla esitetyt hylkäävät päätökset.

**3 §**. *Omakustannusarvon mukaiset julkisoikeudelliset suoritteet.* Pykälän 1 momentissa säädettäisiin niistä suoritteista, joista ulkoministeriö, edustusto ja kunniakonsulaatti perivät omakustannusarvon mukaisen maksun.

Pykälän 1 momentin 1 kohdan mukaisesti omakustannusarvon mukaisena suoritteena olisivat suoritteen tuottamiseen liittyvät postitus- ja muut kuljetuspalvelut. Ulkoministeriön tai edustuston suoritteen tuottamiseen liittyy yleensä asiakirjojen lähettäminen joko postitse tai muita kuljetuspalveluita hyväksi käyttäen asiakkaalle. Näiden palveluiden käyttämisestä aiheutuneet kulut perittäisiin täysimääräisinä, ellei kyseiset kulut ole erikseen mainittu sisältyvän suoritteen hintaan. Kuljetuspalvelut kattaisivat käsitteenä myös rahdin kuljetuksen.

Pykälän 1 momentin 2 kohdan osalta sääntelyn perusteena on luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta annetun Euroopan parlamentin ja neuvoston asetuksen (EU) 2016/679 (jäljempänä tietosuoja-asetus) soveltaminen 25.5.2018 alkaen. Tietosuoja-asetuksen 12 artiklassa säännellään yksityiskohtaisesti rekisteröidyn oikeuksista. Lähtökohtaisesti tietosuoja-asetuksen 13 ja 14 artiklan nojalla toimitetut tiedot ja kaikki 15–22 ja 34 artiklaan perustuvat tiedot ja toimenpiteet ovat maksuttomia. Tietosuoja-asetuksen 12 artiklan 5 kohdan mukaan rekisterinpitäjä voi kuitenkin periä kohtuullisen maksun ottaen huomioon tietojen tai viestien toimittamisesta tai pyydetyn toimenpiteen toteuttamisesta aiheutuvat hallinnolliset kustannukset, jos rekisteröidyn pyynnöt ovat ilmeisen perusteettomia tai kohtuuttomia tai jos pyyntöjä esitetään toistuvasti.

Tällaisesta maksusta säätäminen ja periminen voisi vähentää ilmeisen perusteettomien tai kohtuuttomien sekä toistuvien pyyntöjen määrää. Pyynnön perusteettomuus tai kohtuuttomuus arvioitaisiin tapauskohtaisesti. Pyyntöjen esittäminen toistuvasti olisi arvioitava niin ikään tapauskohtaisesti ottaen huomioon asian laadun ja laajuuden sekä muut asiaan vaikuttavat seikat. Maksu määräytyisi työtuntien mukaan.

Pykälän 1 momentin 3 kohdan mukaan omakustannusarvon mukaisia suoritteita olisivat muut vastaavat ulkoasiainhallinnon toimialaan kuuluvat suoritteet, joita ei ole erikseen säädetty liiketaloudellisin perustein hinnoiteltaviin suoritteisiin tai maksuttomiksi. Tällaisia suoritteita olisivat esimerkiksi suoritteen tuottamiseen liittyvät välttämättömät kulut kuten esimerkiksi konsulipalveluiden antamisessa tarvittavan tulkin palvelusta edustustolle aiheutuneet kustannukset.

Pykälän 2 momentissa säädettäisiin, että työajan omakustannushinta määräytyisi ulkoministeriössä 80 euroa tunnilta, mikä vastaisi valtioneuvoston suositushintaa asiantuntijatyöstä ja olisi kotimaan palkkatason mukainen. Edustustoa koskeva työajan hinnoittelu määräytyisi 170 euroa tunnilta, joka on nykyisin omakustannusarvoa vastaava tuntihinta. Ulkomaan edustuksessa syntyvät kustannukset ovat noin kaksinkertaiset verrattuna kotimaan kustannuksiin, mikä puoltaa käytössä ollutta hinnoitteluperustetta kotimaan ja ulkomaan edustuksen välillä.

**4 §**. *Alennettu julkisoikeudellinen suoritemaksu*. Pykälässä säädettäisiin suoritteista, joiden maksu määräytyisi suoritteen omakustannusarvoa alempana maksuperustelain 6 §:n 3 momentin mukaisesti. Pykälässä säädettäisiin Suomen sotiin osallistuneiden rintamaveteraanien ja miinanraivauksiin vuosina 1945 - 1952 osallistuneiden henkilöiden passista, diplomaattipassista, virkapassista ja henkilökortista perittävästä alennetusta suoritemaksusta.

**5 §**. *Liiketaloudellisin perustein hinnoiteltavat suoritteet.* Pykälässä säädettäisiin suoritteista, joiden maksut määräytyisivät liiketaloudellisin perustein valtion maksuperustelain 7 §:n mukaan. Näitä suoritteita olisivat valokopiot ja muut jäljennökset, ulkoasiainhallinnon tietojärjestelmän käyttö, henkilöstön käyttö ulkoministeriön ulkopuolisessa koulutus-, luennointi- ja muissa asiantuntijatehtävissä lukuun ottamatta tapauksia, jolloin tehtävien hoito tukee ministeriön maksutonta toimintaa, ulkoministeriön hallinnonalan muu kuin viestintään kuuluva julkaisu, ulkoministeriön hallinnassa olevien toimitilojen, kalusteiden ja laitteiden tilapäinen luovuttaminen ulkopuoliseen käyttöön sekä toimistopalvelut ulkopuolisille sekä ulkoministeriölle annettuun yksittäiseen toimeksiantoon perustuvan asiakirjan tai asiakirjojen lähettäminen ja laskutus, jos nämä eivät sisälly aineistosta perittävään hintaan. Lisäksi liiketaloudellisin perustein hinnoiteltava suorite olisi muu toimeksiantoon perustuva tai siihen verrattava ulkoasiainhallinnon toimialaan kuuluva suorite.

Liiketaloudellisin perustein määräytyvien suoritteiden hinnoittelusta vastaisi pääsääntöisesti ulkoministeriö. Perittävän maksun määrä olisi lähtökohtaisesti markkinahintaa vastaava ja /tai vähintään kustannukset kattava. Mikäli edustusto kuitenkin tuottaa painotuotteet omalla kustannuksellaan, vastaisi suoritteen hinnoittelusta edustusto.

Edellä mainittujen suoritteiden kysyntä ei perustu lainsäädäntöön ja kyseisiä suoritteita on mahdollista myös saada muulla tavoin. Tästä syystä 5 §:ssä tarkoitetut suoritteiden maksut olisi perusteltua määritellä liiketaloudellisin perustein hinnoiteltaviksi.

**6 §**. *Viisumimaksut.* Pykälässä ehdotetaan säädettävän viisumimaksuista siltä osin kuin niistä ei muualla laissa säädetä. Pykälä vastaisi sisällöltään voimassa olevan maksuasetuksen 3 b §:ää.

### Viisumihakemusten käsittelyssä ja viisumimaksuissa noudatetaan yhteisön viisumisäännöstön laatimisesta annettua Euroopan parlamentin ja neuvoston asetusta (EU) N:o 810/2009 ja sen muuttamisesta annettua Euroopan parlamentin ja neuvoston asetusta (EU) 2019/1155, jäljempänä *EU:n* *viisumisäännöstö*[[1]](#footnote-1)*.* Viisumimaksut muuttuivat EU:n viisumisäännöstöön 20.6.2019 voimaan tulleiden muutosten johdosta ja niitä on sovellettu 2.2.2020 lukien. EU:n viisumisäännöstö on suoraan sovellettavaa oikeutta viisumimaksujen osalta.

### Ulkoministeriön maksuasetusta on viisumisäännöstön muutoksen johdosta päivitetty 2.2.2020 voimaantulleella ulkoministeriön maksuasetuksen muutoksella (u**lkoministeriön asetus** ulkoasiainhallinnon suoritteiden maksuista annetun ulkoministeriön asetuksen muuttamisesta 51/2020).

EU viisumisäännöstön 16 artiklan h kohdan mukaisesti komissio arvioi tarvetta tarkistaa vahvistettujen viisumimaksujen määrää kolmen vuoden välein ottaen huomioon objektiiviset perusteet, kuten Eurostatin julkaiseman unionin laajuisen yleisen inflaatioasteen ja jäsenvaltioiden virkamiesten palkkojen painotetun keskiarvon. Komissio antaa noiden arvioiden perusteella tarvittaessa EU viisumisäännöstön 51 a artiklan mukaisesti delegoituja säädöksiä EU:n viisumisäännöstön muuttamisesta viisumimaksujen määrän osalta. Mahdolliset jatkossa tehtävät muutokset EU:n viisumisäännöstön mukaisiin maksuihin tulevat voimaan ilman erillistä kansallista sääntelyä.

**7 §.** *Tiedoksiantomaksu*. Pykälässä ehdotetaan säädettävän tiedoksiantomaksuista. Pykälän 1 momentissa säädettäisiin, että tiedoksiannon välittämisestä ulkomaan viranomaiselle perittäisiin 100 euron maksu. Tiedoksiannon välittämisestä perittäisiin maksu myös siinä tapauksessa, ettei tiedoksiantoa onnistuta toimittamaan ulkomailla.

Pykälän 2 momentissa säädettäisiin niistä tapauksista, jolloin tiedoksiannosta ulkomaille ei perittäisi maksua. Maksua tiedoksiannosta ei perittäisi virallisen syytteen alaisissa asioissa, ulkomaalaislain (301/2004) 206 ja 206 a §:ssä tarkoitetuissa tiedoksiannoissa eikä asioissa, joissa ennen tiedoksiannon pyytämistä on myönnetty oikeusapulain (257/2002) mukainen oikeusapu. Tiedoksiantomaksua ei myöskään perittäisi asiassa, jonka maksuttomuudesta säädetään muualla laissa tai asetuksessa. Tällaisia olisivat esimerkiksi sosiaaliviranomaisen vireille saattamat asiat.

Pykälän 3 momentissa säädettäisiin tiedoksiannon maksuttomuudesta silloin, kun tiedoksiantoasiakirjat välitetään ulkomaan viranomaisen pyynnöstä toimivaltaiselle viranomaiselle Suomessa.

**8 §.** *Maksuttomat julkisoikeudelliset suoritteet*. Pykälässä säädettäisiin niistä julkisoikeudellisista suoritteista, jotka olisivat maksuttomia. Esityksessä ehdotetaan, että maksuttomat suoritteet jaettaisiin kahteen momenttiin valtion maksuperustelain mukaisen maksuttomuusperusteen mukaisesti. Pykälän 1 momentissa säädettäisiin suoritteista, jotka ovat maksuttomia valtion maksuperustelain 5 §:n mukaan. Pykälän 2 momentissa säädettäisiin niistä suoritteista, jotka ovat maksuttomia valtion maksuperustelain 6 §:n 3 momentin perusteella.

Pykälän 1 momentin mukaan maksuperustelain 5 §:n mukaan maksuttomia olisivat viranomaisten yhteistyöhön liittyvä tietojen vaihto, tietojen välittäminen ja koulutus sekä muut vastavuoroiset suoritteet. Tähän kuuluisivat muun muassa sellaiset suoritteet kuten lausunnot muille viranomaisille, edustustojen raportointiaineiston välittäminen edelleen muille viranomaisille sekä toisen valtion viranomaisten selvitysten välittäminen Suomen viranomaisille. Pykälän 1 momentin mukainen tietojen välittäminen ei kattaisi kuitenkaan konsulipalveluihin liittyviä asiakirjojen välitystehtäviä silloin, kun kyse on yksittäisen henkilön omasta asiasta. Maksutonta olisi myös neuvonta ja ohjaus, josta aiheutuu vain vähäisiä kustannuksia, viestintä sekä ulkoministeriön tutkijatilojen käyttö. Maksuttomia olisivat myös suoritteet, joiden maksuttomuus perustuu kansainväliseen sopimukseen, kansainväliseen käytäntöön tai vastavuoroisuuteen. Kansainväliseen käytäntöön tai vastavuoroisuuteen perustuvaan maksuttomuuteen sisältyisi mm. tiedonvälitys Suomen ja muiden valtioiden tai kansainvälisten yhteisöjen välillä sekä ulkomaan viranomaisten Suomen lainsäädäntöä koskevien tiedustelujen välittäminen toimivaltaisille viranomaisille Suomessa.

Pykälän 2 momentissa ehdotetaan säädettävän maksuperustelain 6 §:n 3 momentin nojalla maksuttomista suoritteista. Maksua ei perittäisi seuraavista suoritteista:

1) Konsulipalvelulain 34 §:ssä tarkoitetuista notaaripalveluista ja muista ulkoasiainhallinnon asiakirjapalveluista, jotka annetaan pakolaiskiintiössä Suomeen otettavalle ulkomaalaiselle tai kansainvälistä suojelua hakevalle henkilölle. Tällaisia suoritteita olisivat mm. ulkomaisen asiakirjan laillistaminen.

2) Konsulipalvelulain 34 §:ssä tarkoitetuista notaaripalveluista, jotka annetaan sosiaalisen tuen tai elatuksen turvaavan avustuksen hakemista varten sekä väestörekisteritietojen ylläpitämistä varten. Tällaisia suoritteita olisivat mm. elossaolotodistus eläkettä varten tai ulkomaisen asiakirjan laillistaminen silloin, kun asiakirja on tarkoitettu väestörekisteritietojen päivittämistä varten.

3) Konsulipalvelulain 30 §:ssä tarkoitetusta palvelusta henkilöä koskevan asiakirjan tai osoitetiedon hankkimiseksi, kun palvelu annetaan viranomaiselle silloin, kun pyyntö liittyy oikeudenhoitoon tai Kansaneläkelaitokselle sen hoitaessa muualla laissa säädettyjä perintä tehtäviään. Tällaisia palveluja olisivat esimerkiksi tuomioistuinlaitoksen osoitetiedustelut haasteen tiedoksiantamiseksi ulkomailla tai Kansaneläkelaitoksen tiedustelut henkilön osoitetiedoista ulkomailla asiassa, joka koskee liika maksetun sosiaalietuuden takaisinperintää, opintolainan takaisinperintää tai elatusapuvelan perintää varten.

4) konsulipalveluista, jotka annetaan henkilölle, jolle on myönnetty oikeusapulain (257/2002) 4 §:ssä tarkoitettu oikeusapu.

5) konsulipalvelulain 12, 19, 20 ja 22 §:n mukaisista välttämättömistä palveluista ulkomailla hädänalaiseen asemaan taikka pidätetyksi, syytetyksi tai vangituksi joutuneelle. Tällaisia palveluja olisivat mm. avustaminen sairaanhoidon saamiseksi tai kotiuttamisen järjestämiseksi.

6) konsulipalvelulain 13 §:n 2 momentin 1 kohdan mukaisesta vähäisestä avustuksesta välittömän hädän poistamiseksi. Tällaisena kertaluontoisena avustuksena olisi vähäinen taloudellinen avustus välittömän hädän poistamiseksi.

7) konsulipalvelulain 25 §:n mukainen palvelu vainajan kuolintodistuksen tai muun kuolemansyyn selvityksen hankkimisesta ja välittämisestä vainajan omaisille tai Digi- ja väestötietovirastolle. Tällaisena palveluna olisi edustuston yhteydenotto paikallisiin viranomaisiin ja kuolintodistuksen tai muun vastaavan otteen tilaaminen ja välittäminen omaisille tai Digi- ja väestötietovirastolle.

8) konsulipalvelulain (498/1999) 32 §:ssä tarkoitetusta toimista lapsen palauttamiseksi. Tällaisina palveluina olisivat konsulipalvelulain 32 §:ssä säädetyt toimenpiteet kuten esimerkiksi yleisluontoisten tietojen hankkiminen asianomaisen valtion lainsäädännöstä tarpeellisilta osin.

9) isyyslain (11/2015) 18 §:n 2 momentissa tarkoitetusta isyyden tunnustamisen vastaanottamisesta edustustossa. Suomen edustustot antavat virka-apua Suomen sosiaaliviranomaisille isyyslain mukaisesti isyyden selvittämistä koskevissa asioissa ja ottavat vastaan isyyden tunnustamisia.

10) äitiyslain (253/2018) 16 §:n 2 momentissa tarkoitetusta äitiyden tunnustamisen vastaanottamisesta edustustossa. Suomen edustustot antavat virka-apua Suomen sosiaaliviranomaisille vastaavasti äitiyslain mukaisesti ottaessaan vastaan äitiyden tunnustamisia.

11) lastensuojelulain (417/2007) 17 §:n 3 momentissa tarkoitetusta selvityksen laatimisesta; Lastensuojeluviranomaiset voivat lastensuojelulain mukaan pyytää ulkoministeriön välityksellä virka-apua lastensuojelutarpeen selvittämiseksi ulkomailla. Selvityksen voi ulkomailla tehdä myös sellainen henkilö, joka konsulipalvelulain  mukaan voi suorittaa julkiselle notaarille kuuluvia tehtäviä.

12) adoptiolain (22/2012)14 §:n 1 momentissa tarkoitetusta henkilön suostumuksen vastaanottamisesta. Edustustoissa kyseisen suostumuksen voi ottaa vastaan sellainen henkilö, joka konsulipalvelulain mukaan voi suorittaa julkiselle notaarille kuuluvia tehtäviä.

13) kaksikäyttötuotteiden vientiluvista, vientitodistuksista, ennakkotiedoista sekä maahan jääntitodistuksista.

14) passilain (671/2006) 4 §:ssä tarkoitetuista Suomessa myönnetyistä diplomaattipassista ja virkapassista, joka myönnetään tasavallan presidentille ja hänen perheenjäsenelleen, valtioneuvoston jäsenelle tai ulkoasiainhallinnon palveluksessa olevalle tai hänen perheenjäsenelleen.

15) henkilökortista, jonka ulkoministeriö myöntää Suomeen akkreditoidun diplomaattisen ja siihen rinnastettavan edustuston ja Suomessa toimivan lähetetyn virkamiehen johtaman konsulaatin henkilökuntaan kuuluvalle ja hänen perheenjäsenelleen sekä vieraan valtion Suomessa toimivalle kunniakonsulille.

**9 §.** *Julkisuuslain perusteella annettavat suoritteet***.**  Pykälän 1 momentissa ehdotetaan säädettävän siitä, että viranomaisten toiminnan julkisuudesta annetun lain (621/1999) (*jäljempänä julkisuuslaki*) 34 §:n 2 momentissa tarkoitetusta tiedon esille hakemisesta sekä saman lain 34 §:n 3 momentissa tarkoitettujen kopioiden ja tulosteiden antamisesta perittävistä maksuista päättäisi ulkoministeriö ottaen huomioon, mitä julkisuuslain 34 §:ssä säädetään.

Julkisuuslain 34 §:n 1 momentin mukaan tietojen antaminen julkisesta asiakirjasta tai asianosaisen oikeudesta saada itseään koskevia tietoja ja asiakirjoja ei peritä maksua, kun asiakirjasta annetaan tietoja suullisesti, asiakirja annetaan viranomaisen luona luettavaksi tai jäljennettäväksi, julkinen sähköisesti talletettu asiakirja lähetetään tiedon pyytäjälle sähköpostitse, sähköisesti talletettu asiakirja lähetetään asianosaiselle sähköpostitse tai pyydetyn asiakirjan antaminen kuuluu viranomaisen neuvonta-, kuulemis-, tai tiedotusvelvoitteen piiriin.

Viranomaisen toiminnan julkisuudesta annetun lain 34 §:n 2 momentin mukaan maksu kuitenkin peritään silloin, kun asiakirjasta annetaan tietoja suullisesti, asiakirja annetaan viranomaisen luona luettavaksi tai jäljennettäväksi, julkinen sähköisesti talletettu asiakirja lähetetään tiedon pyytäjälle sähköpostitse tai sähköisesti talletettu asiakirja lähetetään asianosaiselle sähköpostitse silloin, kun on pyydetty asiakirjaa, joka ei julkisuuslain 13 §:n 1 momentissa tarkoitetulla tavalla ole yksilöitävissä ja löydettävissä viranomaisen julkiuuslain mukaisesti pitämästä asiakirjarekisteristä siinä käytettävän asiakirjaluokittelun eikä asiakirjan tunnisteen avulla taikka sähköisesti ylläpidetystä rekisteristä sen hakutoimintojen avulla. Julkisuuslain 34 §:n 3 momentin mukaan tiedon antamisesta peritään maksu, joka vastaa tiedon antamisesta viranomaiselle aiheutuvien kustannusten määrää.

Pykälän 2 momentissa ehdotetaan säädettävän siitä, että erityisiä toimenpiteitä vaativaa asiakirjapyyntöä käsiteltäessä perittäisiin maksuna maksuasetuksen 4 §:n 2 momentin mukainen suoritteen tuottamiseen käytetyn työn mukainen omakustannushinta.

**10 §.** *Maksun periminen ja palauttaminen.*Pykälän 1 momentissa säädettäisiin maksun perimisestä asian tullessa vireille sekä siitä, että maksua ei palautettaisi, jos hakemus peruutetaan sen käsittelyn aloittamisen jälkeen.

Pykälän 2 momentissa säädettäisiin selvyyden vuoksi hakijan selvästä erehdyksestä tekemän väärän hakemusmaksun palauttamisesta. Maksu palautettaisiin, jos hakemus on jätetty aiheetta viranomaisista johtuvista syistä tai jos hakijan voidaan todeta selvästi erehtyneen oikean hakemuksen ja siten hakemusmaksun valinnassa.

Pykälän 3 momentissa säädettäisiin siitä, ettei virheellistä hakemusmaksua palauteta, jos se johtuu valuuttakurssimuutoksesta ja jos se on enintään kymmenen euroa eikä palauttamatta jättämistä voida pitää kohtuuttomana. Maksua ehdotetaan esityksessä tarkistettavaksi siten, että palauttamatta jättämistä koskeva raja korotettaisiin kymmeneen euroon. Maksun tarkistus perustuu asetuksen maksujen tarkistusprosessiin, jossa on otettu huomioon palautuksesta aiheutuvat hallinnolliset kulut.

**11 §**. *Erilliset kustannukset*. Pykälässä säädettäisiin välttämättömien erillisten kustannusten perimisestä. Erilliset kustannukset perittäisiin sekä maksuttomien että maksullisten suoritteiden toteuttamisesta. Pykälän 1 momentin 1 kohdan mukaan erillisiä kustannuksia olisivat ulkoasiainhallinnon työntekijälle valtion yleisten virka- ja työehtosopimusten mukaisesti maksettavat matkakustannusten korvaukset ja virka-ajan ulkopuolella tehdystä työstä maksettavat työaikakorvaukset. Tällaisia olisivat esimerkiksi tilanteet, joissa poikkeuksellisesti konsulipalvelun antaminen edellyttää virkamatkan suorittamista esimerkiksi isyyden selvittämistä koskevassa asiassa. Pykälän 1 momentin 2 kohdan mukaan erillisiä kustannuksia olisivat myös muut suoritteen tuottamiseen liittyvät välttämättömät kulut.

Pykälän 2 momentissa säädettäisiin siitä, että korvaus erillisistä kustannuksista perittäisiin täysimääräisenä. Korvausta ei kuitenkaan perittäisi, jos se on enintään kymmenen euroa.

Pykälän 3 momentissa säädettäisiin siitä, ettei erillisiä kustannuksia peritä silloin, kun henkilölle on myönnetty oikeusapulain mukainen oikeusapu.

**12 §**. *Maksuvaluutta.* Pykälässä säädettäisiin siitä, missä valuutassa edustusto perii suoritteen maksun. Pääsääntöisesti edustusto perisi maksun ensisijaisesti asemamaan valuuttana. Mikäli maksua ei perittäisi asemamaan valuuttana, perittäisiin sen pääsääntöisesti euroina. Sääntely vastaisi voimassa olevassa asetuksessa säädettyä.

**13 §**. *Voimaantulo ja siirtymäsäännös*. Asetus ehdotetaan tulemaan voimaan 1 päivänä syyskuuta 2020 ja se olisi voimassa vuoden 2022 loppuun. Asetuksella kumottaisiin ulkoasiainministeriön asetus ulkoasiainhallinnon suoritteiden maksuista (377/2014) siihen myöhemmin tehtyine muutoksineen.

Ennen tämän asetuksen voimaantuloa vireille tulleeseen asiaan sovellettaisiin tämän asetuksen voimaantullessa voimassa olleita säännöksiä.

1. **Muutostarpeet asetuksen liitteeseen ja sen maksutarkistukset**

5.1 Maksutaulukko

Asetuksen liitteeksi ehdotetaan yhtä maksutaulukkoa, jossa suoritteet on ryhmitelty ulkoasiainhallinnon antamien palvelukokonaisuuksien mukaisesti.

Asetuksen liitteessä aikaisemmin käytetyn *väliaikainen muukalaispassi* nimike tarkistettaisiin tässä yhteydessä vastaamaan ulkomaalaislaissa säädettyä nimikettä. Tämän vuoksi ehdotetaan, että *väliaikaisen muukalaispassin* sijasta käytettäisiin jatkossa nimikettä *edustuston myöntämä muukalaispassi.* Ulkomaalaislain (301/2004) 139 §:n mukaan Maahanmuuttovirasto päättää muukalaispassin ja pakolaisen matkustusasiakirjan myöntämisestä Suomessa olevalle ulkomaalaiselle. Suomen edustusto päättää Maahanmuuttovirastoa kuultuaan muukalaispassin myöntämisestä ulkomailla olevalle ulkomaalaiselle.

5.2. Ehdotukset maksumuutoksiksi

Seuraavassa esitetään ne suoritteet, joiden maksuihin ehdotetaan tehtäväksi muutoksia:

*Edustuston myöntämä muukalaispassi*

Pakolaisten oikeusasemaa koskevan YK:n yleissopimuksen mukaisesti muukalaispassin antamisesta perittävä maksu ei saa ylittää kotimaan passista maksettavaksi määrättyä alinta maksua. Passista peritään vuonna 2020 alimmillaan 45 euron käsittelymaksu kansallisesti. Maksua arvioidaan kansallisesti määräytyvään maksuun ja näin ollen myös edustustoissa myönnettävien väliaikaisen muukalaispassin käsittelymaksua esitetään alennettavaksi 45 euroon nykyisestä 140 eurosta. Myös kielteisestä päätöksestä perittäisiin 45 euron käsittelymaksu. Tämä olisi yhteneväinen myös Maahanmuuttoviraston maksuista annetun sisäministeriön asetuksen (1457/2019) kanssa.

Muilta osin passien hintojen osalta ei esitetä muutoksia. Ulkoministeriö laskee vuosittain passille yhden omakustannushinnan edellisvuoden tietoihin perustuen. Vuonna 2019 vuoden 2018 tietoihin perustuva hinta oli 160 euroa. Se vastaa nykyisestä passista (tavallinen) perittävää 140 euron, express-passin sekä väliaikaisen passin 175 euron ja pika-/hätäpassien 160 euron maksua. Maksua ei ole siten ole tarpeen alentaa eikä korottaa. Vuoden 2019 tietoihin perustuva passin omakustannushinta on 195 euroa. Tämän mukaan aivan kaikki passin myöntämisprosessista aiheutuneet kustannukset eivät tulisi katettua. Ottaen kuitenkin huomioon, että omakustannushintaan vaikuttaa monet asiat passihakemusten lukumäärästä alkaen, on valmistelussa päädytty siihen, ettei passinmaksuja ole tarpeen lähteä korottamaan tämän suuruisista vuosittaisista hinnanvaihteluista johtuen. Seuraavan kerran passin hintaa tarkastellaan maksuasetuksen päivityksen yhteydessä vuonna 2022.

*Paperijäljenteet*

Paperijäljenteiden maksu yhtenäistettäisiin. Paperijäljenteen maksu olisi 0,50 euroa sekä A4 että A3 kokoisesta paperista.

*Virheellisen hakemusmaksun palauttaminen*

Valuuttakurssimuutoksen johdosta virheellisen hakemuksen palauttamista koskevaa rajaa korotettaisiin viidestä eurosta kymmeneen euroon. Maksun tarkistus perustuu asetuksen tarkistusprosessiin, jossa on otettu huomioon palautuksesta aiheutuvat hallinnolliset kulut.

*Ulkoministeriön tietojärjestelmän tilapäinen käyttö*

Ulkoministeriön tietojärjestelmien käyttö on maksullista ulkoasiainhallinnon ulkopuolisille käyttäjille. Tietojärjestelmien ylläpitokustannusten noususta johtuen voimassa olevassa maksuasetuksessa olevaa hintaa 100 euroa/kk korotettaisiin 120 euroon/kk.

*Koulutus-, luennointi-, tulkkaus-, käännös-, selvitys- ja muu asiantuntijapalvelu*

Koulutus-, luennointi-, tulkkaus-, käännös-, selvitys- ja muiden asiantuntijapalveluiden hinnoittelu määräytyy liiketaloudellisin perustein. Ottaen huomioon yleinen kustannuskehitys ministeriössä ja edustustoissa ehdotetaan maksua korotettavaksi 150 eurosta 170 euroon tunnilta.

*Edustustojen välittämät ilmoitukset Digi- ja väestötietovirastolle*

Väestötietojärjestelmästä annetun valtioneuvoston asetuksen (128/2010) 34 §:ssä tarkoitettujen väestötietoilmoitusten välittämistä koskeva tehtävä ehdotetaan muutettavaksi maksulliseksi suoritteeksi. Suomen edustustot välittävät ilmoituksia väestötietojärjestelmään mm. Suomen kansalaisten ulkomailla tapahtuneista syntymistä, avioliittoon vihkimisistä ja kuolemista.

Väestötietojärjestelmästä annetun valtioneuvoston asetuksen 34 §:n mukaan Suomen edustuston tulee välitystehtävää hoitaessaan varmistua siitä, että sille toimitettu ulkomainen asiakirja on alkuperäinen tai luotettavasti oikeaksi todistettu ennen kuin edustusto välittää asiakirjan Digi- ja väestötietovirastolle. Asiakirjan on lisäksi oltava laillistettu tai siihen on oltava liitettynä asianomaisen valtion toimivaltaisen viranomaisen todistus sen alkuperästä, jollei Suomea sitovan kansainvälisen sopimuksen velvoitteiden täyttämisestä muuta johdu. Asiakirjan tarkistuksen jälkeen edustusto välittää asiakirjan nykyisin skannattuna sähköpostitse Digi- ja väestötietovirastolle.

Edustuston toimesta tapahtuva väestötietoilmoitusten välittäminen Digi- ja väestötietovirastolle edellyttää edustustolle toimitetun ulkomaisten asiakirjan tarkistamista, jäljennöksen ottamista laillistetusta alkuperäisestä asiakirjasta, asiakirjan skannausta Digi- ja väestötietovirastolle sekä alkuperäisen asiakirjan lähettämistä takaisin postitse asiakkaalle. Edustuston selvitystyö edellyttää usein myös yhteydenottoja paikallisiin viranomaisiin, jotta kaikki Digi- ja väestötietoviraston edellyttämät tiedot saadaan sisällytettyä lähetettävään ilmoitukseen.

Yhden edustustossa suoritettavan välitystehtävän arvioidaan työmäärältään ja työajaltaan vastaavaan edustustossa suoritettavan yhden suomalaisen asiakirjan tiedoksi antamista ulkomaan viranomaisille. Ulkomaille suuntautuvassa tiedoksiantoasiassa kyseessä on niin ikään asiakirjojen välitystehtävä, jossa ulkomailla tiedoksi annettavat asiakirjat toimitetaan ulkomaan viranomaiselle tiedoksiantoa varten. Maksun suuruudeksi esitetään 100 euroa. Summaa on arvioitu edellä kerrotun tiedoksiantoa koskevan maksun perusteella.

Väestötietoilmoituksia on Suomen edustustoissa käsitelty seuraavasti:

- vuonna 2016 5292 kappaletta,

- vuonna 2017 4704 kappaletta,

- vuonna 2018 4156 kappaletta,

- vuonna 2019 6137 kappaletta.

Ulkomailla asuvilla Suomen kansalaisilla on mahdollisuus lähettää väestötietoilmoitusta koskeva asiakirja vaihtoehtoisesti suoraan Digi- ja väestötietovirastolle postitse ilman edustuston myötävaikutusta. Väestötietoilmoituksen lähettäminen suoraan Digi- ja väestötietovirastolle ei edellytä sähköistä asioimista, vaan riittää, että asiakirja lähetetään ulkomailta normaalia postia käyttämällä tai vaihtoehtoisesti muita kuriiripalveluita käyttäen. Edustuston välitystehtävän muuttamista maksulliseksi on pidettävä kohtuullisena, ottaen huomioon myös sen, että konsulipalvelulain 34 §:ssä tarkoitetut notaaripalvelut säilyvät edelleen maksuttomina silloin, kun ne annetaan väestörekisteritietojen ylläpitämistä varten. Tällöin esimerkiksi väestötietoilmoitukseen liittyvään ulkomaiseen asiakirjaan tarvittava laillistus tai ulkomaisen asiakirjan jäljennöksen oikeaksi todistaminen ovat edelleen maksuttomia ja Suomen kansalaisella on ne mahdollista saada edustustosta, jonka jälkeen hänellä on mahdollisuus itse lähettää väestötietoilmoitus liitteineen suoraan Digi- ja väestötietovirastolle.

Muutoin suoritteiden maksut ehdotetaan pidettäväksi ennallaan.

1. **Taloudelliset vaikutukset**

Valtionhallinnon tuottavuusohjelma vähentää sekä henkilöstöä että määrärahoja ulkoasiainhallinnossa, mikä on otettava myös huomioon konsulipalveluiden antamisen suunnittelussa.

Väestötietoilmoitusten välittämisen voidaan asetuksen voimaantulon jälkeen arvioida vähenevän sen maksullisuuden johdosta noin 60-70 prosenttia. Välitysten määrän arvioidaan vähenevän siten noin 2500 kappaleeseen vuodessa, mutta arvioon liittyy paljon epävarmuutta. Mikäli väestötietoilmoituksia välitetään edustustoista Digi- ja väestötietovirastolle niiden muuttuessa maksulliseksi puolet vähemmän kuin aikaisemmin, voidaan alustavasti arvioida maksuasetukseen esitetyllä muutoksella olevan maksullisen toiminnan tuottoja 250.000 euron (2500 x 100 euroa) lisäävä vaikutus vuositasolla. Epävarmojen muuttujien johdosta arvio on kuitenkin ainoastaan suuntaa antava. Lisäksi välitystehtävän muuttamisella maksulliseksi suoritteeksi voitaisiin saavuttaa välillisesti kustannussäästöä hallinnollisen työn vähentymisen myötä.

Kokonaisuudessaan maksuasetuksen uudistuksella ei arvioida olevan merkittäviä tuloja tai menoja lisääviä vaikutuksia.

1. **Muut vaikutukset**

Säätämällä väestötietoilmoituksiin liittyvien ulkomaisten asiakirjojen välittäminen maksulliseksi, pyritään rajoittamaan tämän palvelun kysyntää Suomen edustustoissa ja ohjaamaan ulkomailla asuvat Suomen kansalaiset itse ilmoittamaan muuttuneet tietonsa suoraan Digi- ja väestötietovirastolle. Voidaan arvioida, että muutos lisäisi kuitenkin Digi- ja väestötietoviraston työmäärää, jos entistä enemmän ulkomailla asuvat Suomen kansalaiset toimittaisivat väestötietoilmoitukset suoraan Digi- ja väestötietovirastolle. Muutos edellyttääkin laajaa tiedottamista ja yksityiskohtaisempia ohjeita väestötietoilmoitusten tekemisestä ulkomailla asuville Suomen kansalaisille. Muutoksen arvioidaan aluksi lisäävän ulkoministeriön, edustustojen ja Digi- ja väestötieviraston työmäärää siten, että tarvitaan entistä yksityiskohtaisempaa ohjeistusta ja tiedottamista ulkomailla asuville Suomen kansalaisille. Muutoksesta aiheutuvan lisätyön ei kuitenkaan arvioida muodostuvan kovin suureksi.

Palvelun muuttuminen maksulliseksi tarkoittaisi myös sitä, että ulkomailla asuvat Suomen kansalaiset, joutuisivat maksamaan ulkoministeriön veloittaman 100 euron käsittelymaksun, mikäli haluaisivat jatkossakin ilmoittaa muutokset väestötiedoissaan Suomen edustuston välityksellä. Heillä kuitenkin olisi mahdollisuus toimittaa ilmoitus liitteineen suoraan postitse Digi- ja väestötietovirastolle.

Väestötietoilmoituksen tekemisessä ulkomailta helpottaa myös se, että sekä ulkoministeriö että edustustot ohjeistavat asiakkaita konsulipalvelulain 5 §:ssä säädetyn yleisen neuvontavelvollisuutensa mukaisesti näiden asioiden hoidossa.

1. Euroopan parlamentin ja neuvoston asetus (EU) 2019/1155, annettu 20 päivänä kesäkuuta 2019, yhteisön viisumisäännöstön laatimisesta annetun asetuksen (EY) N: o 810/2009 (EU:n viisumisäännöstö) muuttamisesta. [↑](#footnote-ref-1)